Document ID: 32012R0441

32012R0441
L 135/4
SLUŽBENI LIST EUROPSKE UNIJE
24.05.2012.
UREDBA KOMSIJE (EU) br. 441/2012
od 24. svibnja 2012.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za bifenazat, bifentrin, boskalid, kadusafos, klorantraniliprol, klorotalonil, klotianidin, ciprokonazol, deltametrin, dikambu, difenokonazol, dinokap, etoksazol, fenpiroksimat, flubendiamid, fludioksonil, glifosat, metalaksil-M, meptildinokap, novaluron, tiametoksam i triazofos u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Za bifenazat, bifentrin, klorotalonil, deltametrin, etoksazol, glifosat, metalaksil-M i triazofos maksimalne razine ostataka (MRO) bile su utvrđene u Prilogu II. i dijelu B Priloga III. Uredbi (EZ) br. 396/2005. Za boskalid, klorantraniliprol, klotianidin, ciprokonazol, dikambu, difenokonazol, dinokap, fenpiroksimat, flubendiamid, fludioksonil, meptildinokap, novaluron i tiametoksam MRO-ovi su bili utvrđeni u dijelu A Priloga III. Uredbi (EZ) br. 396/2005. Za kadusafos nije bio utvrđen MRO ni u jednom od priloga Uredbi (EZ) br. 396/2005.
(2)
U sklopu postupka za odobrenje uporabe sredstva za zaštitu bilja koje sadrži aktivnu tvar metalaksil-M za uporabu na salati, matovilcu, širokolisnoj endiviji, vrtnoj grbici, barici, rikoli/rukoli, crvenoj gorušici te listovima i izdancima kupusnjača, na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenama postojećih MRO-ova.
(3)
Što se tiče fludioksonila, takav je zahtjev bio podnesen za uporabu na matovilcu, salati, širokolisnoj endiviji, vrtnoj grbici, rukoli, listovima i izdancima kupusnjača, špinatu, blitvi i svježem začinskom bilju. Što se tiče glifosata, takav je zahtjev bio podnesen za uporabu na leći. Što se tiče klorantraniliprola, takav je zahtjev bio podnesen za uporabu na agrumima, jagodama, grahu i grašku sa i bez mahuna, leći, ostalim mahunarkama, artičokama, riži i zrnima kave.
(4)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji dostavile izvješća o ocjeni.
(5)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjeni te posebno ispitala opasnosti za potrošača i, prema potrebi, za životinje, te je izdala obrazložena mišljenja o predloženim MRO-ovima (2). Ta je mišljenja proslijedila Komisiji i državama članicama te ih učinila dostupnim javnosti.
(6)
Što se tiče uporabe fludioksonila na matovilcu, vrtnoj grbici, rukoli, listovima i izdancima kupusnjača te svježem začinskom bilju, Agencija je u svojim obrazloženim mišljenjima zaključila da podaci nisu bili dostatni da opravdaju tražene MRO-e. Što se tiče uporabe klorantraniliprola na grahu bez mahuna, grašku sa i bez mahuna, leći i ostalim mahunarkama, Agencija je zaključila da podaci nisu bili dostatni da opravdaju tražene MRO-e.
(7)
Što se tiče svih ostalih zahtjeva, Agencija je u svojim obrazloženim mišljenjima zaključila da su svi zahtjevi u pogledu podataka ispunjeni i da su izmjene MRO-ova koje je preporučila Agencija prihvatljive s obzirom na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima metalaksila-M. Ni cjeloživotna izloženost toj tvari konzumiranjem svih prehrambenih proizvoda koji mogu sadržavati tu tvar, ni kratkoročna izloženost zbog prekomjernog konzumiranja relevantnih kultura i proizvoda nisu pokazali da postoji rizik od premašivanja prihvatljivog dnevnog unosa (PDU) ili akutne referentne doze (ARD).
(8)
Dana 9. srpnja 2011. Povjerenstvo za Codex Alimentarius (CAC) (3) usvojilo je CXL-ove za bifenazat, bifentrin, boskalid, kadusafos, klorantraniliprol, klorotalonil, klotianidin, ciprokonazol, deltametrin, dikambu, difenokonazol, dinokap, etoksazol, fenpiroksimat, flubendiamid, fludioksonil, meptildinokap, novaluron, tiametoksam i triazofos. Te bi CXL-ove trebalo uključiti u Uredbu (EZ) br. 396/2005 kao MRO-ove, osim onih CXL-ova koji nisu sigurni za neku od europskih potrošačkih skupina i za koje je Unija CAC-u izrazila svoju zadršku (4).
(9)
Na temelju obrazloženih mišljenja i znanstvenog izvješća Agencije i uzimajući u obzir faktore relevantne za pitanje koje se razmatra, predložene izmjene MRO-ova ispunjavaju zahtjeve članka 14. stavka 2. Uredbe (EZ) br. 396/2005.
(10)
Uredbu (EZ) br. 396/2005 treba stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. svibnja 2012.

Labels: 17
20
0
3
6